
Posjedujem Nur dovu, za koju se smatra da čuva čovjeka, i nosim nekakav crveni konac koji sam dobila od jedne žene. Postupam li pogrešno? Nedavno sam pročitala da dragi Allah čovjeka prepusti onome za šta on, čovjek, smatra da ga čuva.


* 
* 
* 
* 
* 
* 
* 

 
Nur dova, crveni konac i razne hamajlije

Nur ***[dova](https://pitajucene.com/search/dova/questions/ "Pretraži pitanja o dovama")*** nije prenesena u vjerodostojnim predanjima; ljudi su je sastavili. I bolje je učiti one ***[dove](https://pitajucene.com/search/dove/questions/ "Pretraži pitanja o dove")*** koje je učio naš dragi Pejgamber, sallallahu alejhi ve sellem. Vješanje ***[hamajlija](https://pitajucene.com/search/hamajlij/questions/ "Pretraži pitanja o hamajlijama")*** može biti veliki ***[širk](https://pitajucene.com/search/%C5%A1irk/questions/ "Pretraži pitanja o širku")***, koji izvodi iz islama, a može biti i manji širk, shodno uvjerenju onoga koji nosi na sebi hamajliji i na osnovu nje same. Ako čovjek okači hamajliju zato što je uvjeren da ona otklanja zlo i donosi korist, čini širk u rububijetu. Ako se obraća tim istim hamajlijama za pomoć, čini širk u uluhijetu.


Evo nekoliko ajeta i hadisa koji se bave ovom temom.


Svemogući Allah rekao je: “Ako te od Allaha neka nevolja pogodi – pa, niko je osim Njega ne može otkloniti; a ako i kakvo dobro podari – pa, samo je On Svemoćni…” (El-En‘am, 17). “Ako ti Allah dade kakvu nevolju, niko je osim Njega ne može otkloniti, a ako ti zaželi dobro, niko ne može blagodat Njegovu spriječiti; On njome nagrađuje onoga koga hoće od robova Svojih; On prašta i milostiv je” (Junus, 107).


Ukba b. Amir el-Džuheni, radijallahu anhu, pripovijeda da je kod Resulullaha, sallallahu alejhi ve sellem, došlo deset ljudi da mu daju prisegu, pa je primio od deveterice, a od jednog nije. ***[Ashabi](https://pitajucene.com/search/ashab/questions/ "Pretraži pitanja o ashabima")*** mu rekoše: “Allahov Poslaniče, zašto si prihvatio prisegu od ove deveterice, a od ovoga nisi?!” Vjerovjesnik, sallallahu alejhi ve sellem, kaza: “Zato što na sebi ima hamajliju.” Onaj čovjek odmah uvuče ruku u njedra i uništi hamajliju. ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, tada je primio i njegovu prisegu, dodavši: “Ko okači hamajliju počinio je širk” (Ebu Davud i El-Hakim).


Zejneba, žena Abdullaha b. Mesuda, radijallahu anhu, pripovijeda: “Jedna starica, koja je davala zapise protiv crvenila, dolazila je kod nas; a mi smo imali visok krevet. Kad bi Abdullah ušao u kuću, malo bi se nakašljao i progovorio, pa bi se ona zaklonila od njega. Jednom je prilikom došao i sjeo pored mene, te na meni vidio konac i upitao: ‘Šta je ovo?’ Odgovorila sam: ‘To mi je ***[zapis](https://pitajucene.com/search/zapis/questions/ "Pretraži pitanja o zapisima")*** protiv crvenila.’ On ga je dohvatio, potrgao i bacio, rekavši: ‘Abdullahova porodica nema potrebe da čini širk. Čuo sam Resulullaha, sallallahu alejhi ve sellem, gdje govori: ‘Zaista su zapisi, hamajlije i tivele širk’’” (Ebu Davud i Ibn Madža; tivele su vrste zapisa protiv sihra).


I, na kraju, navest ćemo predanje na koje ste ukazali u pitanju. Isa b. Ebu Lejla pripovijeda: “Došao sam kod Ebu Mabeda Abdullaha b. Ukejma el-Džuhenija da ga posjetim, a bolovao je od crvenila. Sugerirali smo mu: ‘Zar nećeš okačiti kakav zapis?’ On je odgovorio: ‘Smrt je bliža od toga. Čuo sam Vjerovjesnika, sallallahu alejhi ve sellem, gdje govori: ‘Ko na sebe okači nešto bit će mu prepušten’’” (Et-Tirmizi i Ahmed). Slobodan je i sretan onaj čovjek koji se stavi pod okrilje Allahove pažnje i milosti, a u okovima je i nesretan je onaj ko se veže za predmete koji mu ne mogu ni pomoći ni odmoći. Allahu, zaštiti nas i sačuvaj, i naše porodice! Allah je pokrovitelj uspjeha i On najbolje zna.


Na pitanje odgovorio: prof.***[Abdurrahman Kuduzović](https://pitajucene.com/search/Abdurrahman+Kuduzovi%C4%87/answers/ "Pretraži odgovore od prof. Abdurrahman Kuduzović")***  

Preuzeto sa stranice <http://www.n-um.com>


